作者:李曾伯
標題:沁園春
內容:天顧坤維，持橐秉旄，屈公此行。正地雷觀象，一陽將復，天星驗數，五福初臨。漢指才宣，蜀民相賀，百萬耄倪猶更生。先聲布，便膽寒西賊，關塞無塵。休嗟往事營營。要清獻、乖崖相擬倫。看作新精采，葉符氣運，轉旋機括，元在人心。獎率三軍，掃清萬里，從此西南開太平。功成後，卻歸來廊廟，細展經綸。